Diari Oficial de la Generalitat Valenciana


Sumari del DOGV 4205, del 07-03-2002 (2002/1844)

RESOLUCIÓ de 7 de gener de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Treball per a les Indústries de Begudes Refrescants de la Comunitat Valenciana (Codi núm. 8000555).
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4205

Data del DOGV
:   07-03-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/1844


Data del document
:   07-01-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * indústria de begudes
    * beguda
    * conveni col·lectiu

RESOLUCIÓ de 7 de gener de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Treball per a les Indústries de Begudes Refrescants de la Comunitat Valenciana (Codi núm. 8000555). [2002/1844]
  
Vist el text del Conveni Col·lectiu de Treball per a les Indústries de Begudes Refrescants de la Comunitat Valenciana, presentat davant d'aquesta Direcció General de Treball i Seguretat Laboral el dia 27 de desembre de 2001, subscrit en data 14 de desembre de 2001, d'una part, per la Federación Empresarial de Agroalimentación de la Comunitat Valenciana, i de l'altra, per les organitzacions sindicals CC OO i UGT; i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i que siga dipositat el text original del Conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 7 de gener de 2002.- El director general de Treball i Seguretat Laboral: Román Ceballos Sancho.
  
Conveni Col·lectiu de Treball de les Indústries
  
de Begudes refrescants de la Comunitat Valenciana
  
Capítol I
  
Finalitat, extensió i vigència
  
Article 1. Finalitat
  
D'acord amb el que estableix el títol III de la Llei 8/80, de 10 de març, de l'Estatut dels Treballadors, es formalitza el present conveni col·lectiu de treball.
  
Article 2. Àmbit territorial
  
Aquest conveni és d'obligat compliment, tant per a les empreses com per als treballadors als seus serveis, de la Comunitat Valenciana, que es regien per l'Ordenança Laboral de Begudes Refrescants, de maig de 1977.
  
Article 3. Àmbit personal
  
Les normes d'aquest conveni afectaran tots els treballadors que realitzen treball per compte d'altri en les empreses indicades en l'article anterior, i que estiguen subjectes a la relació laboral, bé com a tècnica, administratius, subalterns o obrers, sense més excepció que el personal indicat en l'apartat c) del número 3, de l'article 1 de l'Estatut dels Treballadors.
  
Article 4. Vigència
  
El present conveni tindrà una duració des de l'1 de juliol de 2001 al 31 de desembre de 2004, i es considerarà prorrogat tàcitament d'any en any si no s'efectua, per qualsevol de les parts, la denúncia oportuna seguint els tràmits legals i amb una anticipació, almenys, de tres mesos al seu venciment. Aquest conveni col·lectiu entrarà en vigor el dia de la firma, independentment del posterior registre i publicació, sense perjudici que els seus efectes econòmics es retrotraguen a l'1 de juliol de 2001. No obstant això, els treballadors que en el moment de la firma d'aquest conveni per les parts, hagen causat baixa per qualsevol motiu i preavisat en el termini establit legalment tindran dret a les diferències de conveni des de l'1 de juliol de 2001 fina a la data del seu cessament.
  
Capítol II
  
Condicions econòmiques
  
Article 5
  
S'estableixen en aquest conveni les condicions econòmiques i de treball que es detallen en els articles següents.
  
Com a contraprestació a aquestes, els treballadors tenen com deures bàsics laborals els indicats en l'article 5 de l'Estatut dels Treballadors i, en especial, estimular la puntualitat, la regularitat i la diligència en el treball, la cura, la neteja i conservació de les instal·lacions, màquines, ferramentes, vehicles, etc.
  
Article 6
  
Als efectes de les condicions econòmiques es divideixen les plantilles de cada empresa en tres seccions diferents, d'acord amb les seues característiques peculiars i els seus costums inveterats:
  
Secció administració. Que comprén els treballadors tècnics, administratius, subalterns i els serveis complementaris auxiliars.
  
Secció producció. Que comprén els treballadors dedicats a la fabricació, emmagatzematge i a la càrrega i descàrrega.
  
Secció de vendes. Que comprén el personal dedicat a la venda o distribució d'articles en l'exterior dels locals d'aquestes indústries, i els que efectuen propaganda, llançament, tasques de publicitat, etc., per a promoure les vendes o distribucions mencionades.
  
Capítol III
  
Salari base i plus de conveni
  
Article 7. Salari base
  
El personal la retribució del qual estiga estipulada pe treball a temps per la seua empresa, percebrà a raó de la seua jornada completa de treball, el salari base que s'estableix per a cada categoria professional en la columna I de l'annex I del present conveni.
  
Per al segon, tercer i quart any de vigència del conveni, el salari i els altres conceptes retributius del conveni s'incrementaran d'acord amb el IPC previst pel govern en cada anualitat incrementats en un punt.
  
Article 8. Revisió
  
Per al segon, tercer i quart any de vigència del present conveni s'estableix una revisió salarial que operarà de la forma següent: una vegada constatat el IPC real en cada anualitat, s'incrementaran els conceptes retributius del conveni exactament en la diferència existent entre el PIC previst pel govern per al dit any, incrementat en un punt i el IPC real constatat a final de l'any incrementat en un punt.
  
Article 9. Plus de conveni
  
S'estableix un plus de conveni per a tots els treballadors l'import del qual per a cada categoria professional es detalla en la columna II de l'annex I del present conveni.
  
Article 10
  
El personal de la secció de vendes que es consigna en l'article 7, i que efectua el seu treball en la jornada laboral reglamentària, percebrà el plus de conveni corresponent a la seua categoria professional, columna II de l'annex I, igual que els productors de la secció de producció però sense tenir dret a la prima a la venda.
  
Article 11
  
Quan el personal de la secció de vendes realitze el seu treball a tasca amb un mínim de visites i activitats, que s'establirà de comú acord entre empreses i treballadors, i en cas de desacord, el treballador o treballadors disconformes recorreran al Comité d'Empresa o delegats de personal, perquè, junt amb la Direcció de l'empresa resolguen el que pertoque. Si tampoc s'obté un acord, el cas passarà a la Comissió Paritària d'aquest conveni que, escoltades les parts, decidirà allò que estime convenient, sense perjudici de les accions que pertoquen davant l'organisme competent.
  
El plus de conveni del personal de vendes que treballe a tasca, serà el consignat en la columna II de l'annex I del present conveni corresponent a vendes, treball a tasca, i percebrà, a més, la prima a la venda que s'estipula en el capítol IV d'aquest conveni.
  
Article 12.
  
En ser les categories professionals detallades en l'Acord Marc de data 11 de novembre de 1999 merament enunciatives, s'estableix per a la secció de vendes les categories de monitor de vendes, preventista i merchandising, no recollides en aquest acord Marc, amb les funcions i equiparacions que a continuació s'indiquen
  
Monitor de vendes. Les funcions que li correspondran són les atribuïdes a l'oficial de primera en distribució fixades en l'article 6, grup IV, b) de l'antiga Ordenança Laboral, les haurà de realitzar amb major qualitat, haurà de posseir superior responsabilitat i iniciatives i, a més, haurà de participar en la preparació i orientació de l'equip de vendes, tant d'ajudants com de venedors, així com intervenir directament en els serveis especials de venda, promoció dels productes de l'empresa en les zones encomanades a distribuïdors i concessionaris, verificant els desplaçaments que siguen necessaris, mitjançant la compensació oportuna de dietes o despeses que s'estableixen en aquest conveni.
  
Atesa la diversitat de funcions que pot efectuar aquest personal segons s'ha indicat en el paràgraf anterior, i independentment que puguen, si és el cas, instal·lar classificacions professionals, les empreses i aquest personal hauran de convenir gratificacions, primes, etc.
  
Preventista. Les funcions que li correspondran són les atribuïdes a l'oficial de primera en distribució fixades en l'article 6, grup IV, b) de l'antiga Ordenança Laboral. El preventista que, tenint encomanada la realització de funcions pròpies i específiques, col·labore a més amb el seu superior immediat en l'organització del treball d'altres treballadors, amb direcció sobre aquests i la responsabilitat consegüent, haurà d'estar equiparat a la categoria laboral de capatàs de torn, i ateses aquestes circumstàncies no s'ajustarà al que indica el paràgraf 2n de la categoria de monitor.
  
Merchandising. Les funcions que li correspondran són les atribuïdes a l'oficial de primera en distribució fixades en l'article 6, grup IV, b) de l'antiga Ordenança Laboral; i a més tindrà la missió de col·locar, reposar, retirar i supervisar tots els productes i envasos en general i que prèviament seran o han sigut dipositats en establiments.
  
Article 13. Dietes
  
Per a tot el personal d'aquestes empreses es fixa a continuació l'import de les dietes corresponents:
  
- Si hi ha la possibilitat de tornada a la seua residència en el dia, es percebrà la mitja dieta en la quantia de 1.898 pessetes.
  
- Quan el treballador, per necessitats del servei i ordres de l'empresa, pernocte fora del seu domicili, percebrà la dieta completa en la quantia de 4.724 pessetes.
  
Les empreses que ho consideren convenient d'acord amb el seu comité o delegats de personal, podran substituir el pagament als seus treballadors de les mitges dietes o de les dietes completes indicades anteriorment, satisfent les despeses dels desplaçaments que els haja ocasionat, mitjançant la justificació pertinent.
  
En el cas que algun treballador estime discriminatòria l'actitud de l'empresa, respecte a pernoctar fora del seu domicili per no correspondre al treball habitualment encomanat, podrà recórrer al Comité d'Empresa o delegats de personals, els quals consideraran les raons d'ambdues parts i tractaran d'arribar-hi a un acord, i en cas contrari, es pronunciaran per escrit sobre la qüestió, a l'efecte de qualsevol recurs posterior.
  
L'import de les dietes indicades anteriorment, si pateixen revisió, si és el cas, durant la vigència d'aquest conveni, a tenor de l'article 5.
  
Article 14
  
El plus conveni, tant per a la secció de producció i vendes, com per a l'administració, que es consigna en l'annex I, es percebran per dia efectivament treballat a jornada completa.
  
Per a la seua aplicació en els imports mensuals, aquest es dividirà per 30 dies.
  
Article 15. Augments per anys de servei
  
Els treballadors fixos gaudiran d'augments periòdics dels seus havers, per anys de servei, en la quantia i les formes següents:
  
- Dos biennis del 5% i 7 triennis del 6% del salari base de la seua categoria professional, columna I de l'annex d'aquest conveni.
  
Per al càlcul, còmput i meritació d'aquests augments per antiguitat, s'ajustarà el que disposa l'article 13 de l'antiga Ordenança Laboral.
  
Les parts acorden, a fi de potenciar la creació d'ocupació dins del sector, que el concepte d'antiguitat quedarà suprimit dins del conveni a partir de l'1 de gener de 2005, si bé hauran de respectar-se els drets adquirits pels treballadors, el que s'estableix en la fórmula següent:
  
Als treballadors que tinguen adquirits drets pel concepte d'antiguitat i que perceben per aquest concepte retribucions, se'ls situarà l'import percebut fins a la data, en virtut dels biennis o triennis transcorreguts, en una casella del full de salaris creada a l'efecte sota la denominació d'antiguitat consolidada, sense que puga en endavant incrementar-se per biennis o triennis pel transcurs del temps, ni la retribució establida per aquest concepte en el conveni, a excepció d'aquells treballadors que tinguen un tram en adquisició, las quals vençut aquest se'ls incrementarà d'acord amb el que estableix el conveni anterior i sense que en endavant se'ls puga incrementar aquest concepte d'acord amb la fórmula referida.
  
La quantitat reflectida en la casella d'antiguitat consolidada del full de salaris, es veurà anualment incrementada en el mateix percentatge que s'incrementen els altres conceptes retributius del conveni.
  
Els treballadors de nova incorporació no tindran dret a percebre cap quantitat pel concepte d'antiguitat, ni per tant acumularan biennis ni triennis ni cap altra fórmula per aquest concepte.
  
Article 16. Treball nocturn
  
Tindrà la consideració de treball nocturn el realitzat entre les 22 hores i les 06 hores, que tindrà una remuneració especial consistent en un 25% d'increment sobre el salari base. Si el treball nocturn realitzat no ultrapassa les 4 hores, es pagarà proporcionalment l'increment sobre les hores efectivament treballades, i si ultrapassa les 4 hores, es pagarà tota la jornada com nocturna.
  
Capítol IV
  
Prima a la venda
  
Article 17
  
El personal de la secció de vendes treballarà a la tasca, percebent el salari base i plus conveni que s'especifica en l'annex I, secció vendes-treball a tasca, així com la prima a la venda que s'indica en aquest conveni.
  
La designació del mínim de visita a clients i activitats que s'han de realitzar en cada ruta o zona de qualsevol classe, serà establida de comú acord entre l'empresa i els treballadors, i en cas de discrepàncies es tractarà en el comité o delegats de personal d'aquest conveni, que escoltades les parts, hi dedicarà per majoria simple el que estime convenient, i això, sense perjudici de les accions que siguen procedents davant dels organismes pertinents.
  
Article 18
  
Es fixa en 17,52 pessetes la prima mínima per a la secció de vendes que realitze el seu treball a tasca, per cada caixa de 12 botelles de litre o 24 de mig litre, o de menor capacitat, o de 6 sifons, durant la vigència d'aquest conveni, i que experimentarà revisió segons l'article 8. Si l'empresa, per conveniència comercial, usa un tipus de caixa de distinta capacitat a l'assenyalada, la prima a la venda serà proporcional a allò indicat, tenint en compte la capacitat en botelles de les seues caixes, el volum i el pes. Aquesta prima s'entén aplicable no sols als productes que fabrique l'empresa, sinó també als que distribuïsca com cervesa, aigua mineral, etc. Així mateix, es pagarà aquesta prima respecte a les caixes de degustació que s'obsequien durant les promocions de venda.
  
Article 19
  
La prima a la venda que s'indica en el primer paràgraf de l'article anterior, es pagarà a l'equip de vendes que viatge en cada vehicle i que estiga constituït per una o dues persones.
  
En cas que la venda la realitzen dues persones, la proporció del repartiment de la dita prima s'efectuarà entre l'empresa i el comité o delegats de personal, que hauran d'arribar-hi un acord, tenint en compte la forma peculiar en què es realitza aquesta activitat i l'esforç i la responsabilitat de cadascun dels treballadors que intervenen en la tasca.
  
Article 20
  
Quan la labor del treballador siga el lliurament directe de la mercaderia a dipòsits, distribuïdors, concessionaris i altres magatzems de l'empresa, se li pagarà una prima a la venda per caixa en la quantia de 8,83 pessetes, amb revisió durant la vigència d'aquest conveni, segons l'article 8.
  
Article 21
  
En la prima a la venda queden incloses les quantitats que puguen correspondre als treballadors de la secció de vendes que treballen a tasca, per mitges dietes, menyscapte de diners i hores extraordinàries, en raó de la labor de vendes que efectuen, bé siga directament o indirectament i en qualsevol ruta o zona de la classe fora.
  
Article 22
  
En els cas de força major no imputable al treballador o en missions de publicitat, propaganda i degustació, el personal de la secció de vendes que realitze la seua activitat a la tasca, percebrà el salari base i el plus de conveni de la secció de producció atribuït al seu personal categoria professional, sempre que romanga en aquesta situació un període superior a quatre hores i preste els seus serveis efectius en l'empresa, i se'ls pagarà des que inicien la seua jornada laboral habitual.
  
Article 23
  
La prima a la venda no es computarà per a determinar sobre aquesta les pagues extraordinàries i de beneficis, així com les vacances i la gratificació especial de 16 dies de vacances, ni cap altre concepte salarial en el més ampli sentit.
  
Aquesta prima se satisfarà als interessats dins dels 5 dies laborals primers del mes següent a què es tracte, i que a la part administrativa no li sorgisquen imponderables que justifiquen el seu ajornament.
  
Capítol V
  
Vacances, hores extraordinàries,
  
gratificacions i participació en beneficis
  
Article 24
  
El període de vacances anuals per al personal d'aquestes empreses s'estableix en trenta dies naturals, més un únic dia per a aquells torns en què s'incloguen un o mes dies festius que no siguen dissabtes o diumenges; si per qualsevol circumstància, durant el període de gaudi, el treballador o la treballadora ha de ser hospitalitzat, se suspendrà, durant el període de gaudi, per això els dies pendents, comptats des de l'inici fins al dia anterior a l'hospitalització com gaudits, s'hauran de gaudir dins de l'any natural al fet causant. Es calcularà sobre el salari base, antiguitat que pertoque i el plus de conveni, el qual, per al personal de vendes a la tasca o amb prima a la venda, serà el mateix que per al personal de producció establit en l'annex I d'aquest conveni.
  
A més, el personal rebrà una gratificació especial de 16 dies segons l'import que s'indica en l'annex II, més l'antiguitat que corresponga, en començar el gaudi de les seues vacances o la part proporcional en cas que el període de gaudi no corresponga a una anualitat completa.
  
El personal eventual, temporer o de campanya, en el moment de gaudi dels dies de vacances que li corresponguen segons el temps de prestació de serveis, percebrà la part proporcional de la gratificació de vacances que per aquest motiu està establida per al personal.
  
Cada empresa planificarà les seues vacances d'acord amb el seu comité o delegats de personal, tenint en compte la circumstància de cada centre de treball i les necessitats del servei, que es realitzaran durant els dotze mesos, sense cap excepció.
  
Es verificaran per departaments o seccions o llocs de treball, de tal forma que en aquests dotze mesos puguen gaudir-ne cada mes la part proporcional de treballadors i s'efectuaran de forma rotatòria en anys successius.
  
Article 25
  
Les parts firmants d'aquest conveni consideren convenient anar a una reducció de les hores extraordinàries habituals, i en virtut d'això, s'estableix:
  
1r. Es podran efectuar sense cap discriminació personal, hores extraordinàries dins dels límits que estableix l'Estatut dels Treballadors.
  
2n. Es realitzaran hores extraordinàries que siguen necessàries motivades per causes de força major, i les estructurals necessàries per períodes punta de producció, absències imprevistes, canvis de torn, manteniment i les derivades de la naturalesa pròpia del treball, que no puguen ser substituïdes per contractacions temporals o a temps parcial, previstes en la llei.
  
3r. La Direcció de cada empresa informarà mensualment referit al mes anterior, al Comité d'Empresa o delegats de personal o delegats de secció sindical on n'hi haja, de les hores extraordinàries efectuades, amb especificació de les causes. Les hores extraordinàries es pagaran amb un recàrrec del 75% corresponent a cada hora.
  
S'adjunta a aquest conveni l'annex III, referit al barem d'hores extraordinàries que regirà durant tota la vigència d'aquest conveni, amb la revisió que s'indica en l'article 8.
  
Article 26
  
Anualment el personal tindrà dues gratificacions extraordinàries que es pagaran el 15 de juliol i el 15 de desembre, respectivament, en les quanties indicades en l'annex II, columna I, d'aquest conveni.
  
El personal que ingresse o cesse durant l'any, l'interí, l'eventual o el de campanya, percebrà aquestes gratificacions especials en proporció al temps efectivament treballat.
  
Amb el caràcter de participació en beneficis, les empreses pagaran a tot el personal una gratificació equivalent a l'assenyalada en la columna I de l'annex II, d'aquest conveni, que les parts recomanen que es pague d'una sola vegada el 15 de març, i que correspondrà a l'exercici econòmic de l'any anterior.
  
Les empreses que tinguen dificultats per a satisfer aquesta paga en la forma indicada anteriorment, d'acord amb el comité o delegats de personal, i previs els informes corresponents, podran pagar la mencionada paga en dues meitats, una el 15 de març i l'altra el 15 de setembre, sense cap recàrrec per demora.
  
Capítol VI
  
Malaltia i accidents
  
Article 27. Malaltia
  
Durant la malaltia del treballador, percebrà de l'empresa les quantitats següents:
  
1r. Els tres primers dies de baixa en què la Seguretat Social no paga cap prestació econòmica, se li satisfarà el salari base, el plus de conveni més l'antiguitat que pertoque.
  
2n. El treballador que cause baixa per malaltia, les empreses completaran el pagament de la diferència que done lloc a l'abonament de la Seguretat Social i el 100% del salari base, plus de conveni i antiguitat que pertoque, si és el cas.
  
El personal de la secció de vendes, i durant la situació de malaltia i accidents gaudirà d'iguals beneficis que el personal de la secció de producció. Respecte als monitors s'equipararan en aquestes circumstàncies a l'oficial de 1.ª producció.
  
Per a tenir dret a aquests beneficis, s'haurà de justificar la baixa, les confirmacions setmanals i l'alta, en els comunicats oficials de la Seguretat Social, i qualsevol altre document a aquest efecte mancarà de validesa. Les empreses podran en tot moment comprovar l'efectivitat de la malaltia pels mitjans oportuns, i el treballador se sotmetrà als reconeixements mèdics que se li indiquen, si es troba en condicions d'efectuar-los. En cas que l'empresa considere que el treballador no està realment malalt, es requerirà la intervenció del Comité d'Empresa o delegats de personal, als quals traslladarà la informació que tinga, i conjuntament es resoldrà allò que estimen just, i en cas de desacord se sotmetrà el cas a la Comissió Paritària del conveni, que emetrà l'informe que estime convenient, sense perjudici de les reclamacions i accions que estimen l'empresa i el treballador.
  
Article 28. Accidents de treball
  
El treballador accidentat en la seua activitat laboral, i per un període màxim de 18 mesos, percebrà de l'empresa la diferència entre la part que hi haja entrat per a formar la prestació econòmica de la Seguretat Social i el salari base, l'antiguitat si n'hi ha, el plus de conveni, les hores extraordinàries i la prima a la venda, des del primer dia de l'accident.
  
Capítol VII
  
Jornada laboral
  
Article 29
  
La jornada de treball per a l'any 2001 serà de 40 hores setmanals de dilluns a divendres, vuit hores per dia laborable, amb un total anual de 1.776 hores.
  
Aquesta jornada anual inclou per a cadascun dels dies 24 i 31 de desembre una reducció de jornada de quatre hores, un total de vuit hores entre ambdós dies.
  
Es pacta que per al supòsit que aquestes jornades caiguen en dissabte, diumenge o festiu, els comités d'empresa pactaran en cada cas les mitges jornades per les quals han de ser substituïdes aquestes dates.
  
Capítol VIII
  
Peces de treball
  
Article 30
  
Als treballadors de vendes, subalterns i administratius, se'ls lliurarà cada any, dos uniformes composts de camisa i pantaló, i cada dos anys una peça d'abric. Així com també, dos parells de sabates adequades a l'any
  
Als treballadors de la secció de producció se'ls facilitarà dos uniformes a l'any, composts de camisa i pantaló, un d'estiu i un altre d'hivern; així mateix, el personal d'aquesta secció que per característiques del treball o lloc de treball siga necessari, se li proveirà d'una peça d'abric adequada cada dos anys i dos de sabates, un d'estiu i un altre d'hivern.
  
Si es presta servei en llocs humits, se'ls lliurarà igualment davantals o peces adequades de lona, goma, plàstic, etc., que els proporcione suficient protecció, i si cal, sabates de goma, etc.
  
L'empresa, junt amb el Comité de Seguretat i Higiene en el Treball, o si no n'hi ha amb els delegats de personal, concretarà les classes i característiques d'aquestes peces.
  
Article 31
  
L'ús de les peces és obligatori durant l'exercici del treball. Si per causa del treball aquestes peces pateixen deteriorament notable o trencament, la peça o peces afectades seran reposades, sense cap càrrec al treballador, per part de l'empresa. La reposició d'aquest vestuari deteriorat o trencat serà tornat pel treballador previ lliurament del de reposició.
  
Les peces indicades en l'article anterior es lliuraran als treballadors en la primera quinzena de maig les d'estiu, i en la primera quinzena d'octubre les d'hivern.
  
Els uniformes s'hauran de tornar obligatòriament en cessar en l'empresa i quan un canvi de lloc de treball requerisca un altre tipus d'uniforme
  
Capítol IX
  
Premis, faltes i sancions
  
Article 32
  
Respecte a les faltes i sancions s'ajustarà al que disposa l'Acord Marc d'11 de novembre de 1999.
  
Capítol X
  
Disposicions diverses
  
Article 33. Jubilació
  
Per a tenir dret a l'opció de jubilació als seixanta (60) anys d'edat, s'atindrà a:
  
1. Empreses fins a 15 treballadors.
  
Es podran jubilar als 60 anys i tindran dret a una anualitat completa en base al salari percebut realment en l'any natural immediat anterior a la data i any de jubilació. L'empresa podrà optar entre satisfer aquestes quantitats d'una sola vegada o fraccionar-les en les dotze mensualitats següents al mes de la jubilació del treballador.
  
2. Empreses de més de 15 treballadors.
  
Es podran jubilar als 60 anys i tindran dret al cent deu per cent (110%) d'una anualitat completa en base al salari percebut realment en l'any natural immediat a la data i any de jubilació.
  
Aquestes empreses podran optar entre satisfer aquesta quantitat en una sola vegada o en la forma següent:
  
Pagament del 40% de l'import en la data de la jubilació.
  
El 20% als tres mesos de la data de la jubilació.
  
El 20% als sis mesos de la data de la jubilació.
  
I el 20% restant als nou mesos de la data de la jubilació.
  
En les empreses de més de 15 treballadors no es podran jubilar, durant el mateix any, més del 5% de la plantilla de l'empresa. En cas que el nombre de sol·licituds excedisca del 5% de la plantilla de l'empresa, aquesta podrà optar per la jubilació de tots ells o bé per un rigorós compliment de l'edat de jubilació, com a norma o caràcter preferent per a procedir a la jubilació.
  
Els excedents percebran el 90% del resultat de l'aplicació del 110% mencionat.
  
3. Tot treballador per a tenir dret a aquesta opció de jubilació haurà de tenir una antiguitat, almenys, de quinze (15 anys) de permanència en l'empresa; el treballador que reunisca aquest requisit i vulga acollir-se a l'opció de jubilació, ho haurà de comunicar per escrit a la Direcció de l'empresa on preste serveis, expressant aquest desig, així com la data de cessament al servei d'aquesta que s'haurà de produir ineludiblement dins del mes següent al compliment de l'edat de seixanta anys.
  
Complits tots els requisits que s'exposen en el punt 3, el treballador que tinga presentat el seu desig de jubilació o bé estiga en el procés de pagament fraccionat, indicats en els punts 1 i 2, si mor, els perceptors seran els hereus legals del causant.
  
Aplicant aquesta mateixa norma per a aquells que havent sol·licitat el dret a la jubilació no l'hagen pogut obtenir per ser excedents del 5% establit en la normativa anterior. El personal que tinga dret a l'opció que s'indica i no n'haja fet ús, i continue en actiu, jubilant-se al 65 anys, percebrà de l'empresa on preste serveis la quantitat de 102.500 pessetes, per una sola vegada, immediatament al cessament per jubilació.
  
Independentment d'això, si el treballador reuneix el requisit de quinze anys d'antiguitat en l'empresa, es podrà arribar a acords de jubilació anticipada entre els 61 i 65 anys, respectant-se les taules següents:
  
61 anys, el 80% del salari real percebut en l'exercici anterior a la jubilació.
  
62 anys, el 50% del salari real percebut en l'exercici anterior a la jubilació.
  
63 anys, el 20% del salari real percebut en l'exercici anterior a la jubilació.
  
64 anys, el 10% del salari real percebut en l'exercici anterior a la jubilació.
  
65 anys, 102.500 pessetes.
  
Article 34. Pèrdua de carnet de conduir
  
En el cas que, com a conseqüència d'accident o infracció de circulació o trànsit prestant treball per a l'empresa, es produeix la retirada del carnet de conduir per període màxim de sis mesos a un operari, i la comesa del qual estiga condicionat pel dit carnet, s'atindrà a:
  
1. L'empresa el destinarà a altres tasques laborals i, si és possible, en activitat similar a la que exerceix.
  
2. Percebrà el salari base, antiguitat si en té, i plus de conveni de la seua categoria professional, i pel que fa a incentius, prima a la venda, etc. seran els del lloc on s'acoble, si n'hi ha, i tot això durant un màxim de sis mesos.
  
Article 35. Seguretat i higiene
  
Durant el període de gestació i lactància, les dones tindran dret al canvi de lloc de treball quan aquest siga perillós per a la salut de la mare i/o del fetus.
  
El canvi es realitzarà previ informe mèdic de la Seguretat Social presentat per la gestant; sempre que l'organització de l'empresa ho permeta, el lloc objecte de canvi, serà de la mateixa categoria laboral de la treballadora afectada i no suposarà cap reducció en el salari.
  
Les empreses afectades per aquest conveni, conjuntament amb el Comité d'Empresa o delegats de personal, elaboraran els programes de prevenció en drogodependències i alcoholisme.
  
El temps de dedicació que es derive d'aquestes qüestions no es realitzarà dins de la jornada laboral o amb reducció d'aquesta.
  
Les empreses donaran informació als representants dels treballadors de les estadístiques sobre accidents de treball, malalties professionals, si és el cas, i absentisme, trimestralment.
  
Article 36. Comissió Paritària
  
En compliment de l'apartat d) de l'article 85 de l'Estatut dels Treballadors, s'estableix per a la vigència i compliment de les qüestions que es deriven del present conveni, una Comissió Paritària segons s'indica a continuació:
  
1. Estarà formada per quatre representants de les empreses afectades per aquest conveni, designats per l'Asociación Empresarial de Fabricantes de Bebidas Refrescantes Analcohólicas, domiciliada a València, carrer d'Isabel la Catòlica, núm. 6-5é-9ª.
  
2. Quatre representants dels treballadors designats entre els que han format part de la Comissió Deliberadora d'aquest conveni per les centrals sindicals, 2 per UGT, i 2 per CC OO, que designen domicili a València, c/Arquitecte Mora, 7-2.
  
3. Així mateix, formaran part de la dita Comissió els assessors experts que ambdues parts consideren necessaris, lliurement designats per aquests, amb veu però sense vot.
  
4. Les decisions de la dita Comissió s'adoptaran per majoria simple de vots, sempre que estiguen presents almenys el 75% dels seus membres.
  
5. Quan es tracte d'algun cas que afecte empreses i treballadors que formen part de la Comissió mencionada, aquests seran escoltats pels altres components, però no estaran presents en les deliberacions corresponents.
  
La Comissió negociadora del conveni mana a la Comissió Paritària perquè durant la seua vigència elabore propostes sobre categories professionals als efectes de possible incorporació a futurs convenis.
  
Capítol XI
  
Drets sindicals
  
Article 37
  
Els treballadors exerciran el dret bàsic de participació en l'empresa, en els casos i en la forma que s'estableixen, a través dels seus òrgans de representació regulats en el present capítol.
  
Article 38
  
Quant als comités d'empresa i delegats de personal, respecte a les seues funcions, atribucions, facultats i garanties, s'atindrà al que estableix la Llei 8/80, de 10 de març, de l'Estatut dels Treballadors. Respecte a l'acumulació d'hores mensuals retribuïdes reconegudes als membres del Comité d'Empresa o delegats de personal, es podrà efectuar, prèvia cessió voluntària d'altres representants sindicals en un o diversos d'ells dins de cada mes natural.
  
Article 39. Seccions sindicals d'empresa
  
En les empreses amb centres de treball, la plantilla dels quals excedisca de 50 treballadors, i quan les centrals sindicals hi tinguen una afiliació superior al 15% d'aquella, degudament acreditada, podran constituir una secció sindical que servirà de via de comunicació i interlocució entre els seus components i la Direcció, sense perjudici de les funcions, facultats i atribucions dels membres del comité o delegats de personal, i que tindrà encomanades les tasques que es detallen a continuació:
  
1. Representar i defensar els interessos del sindicat a qui representa i dels seus afiliats en l'empresa, i servir d'instrument de comunicació entre la central sindical o sindicat i la Direcció de les empreses respectives.
  
2. Podrà assistir a les reunions del Comité d'Empresa, Comité de Seguretat i Higiene i Comités Paritaris d'interpretació, amb veu però sense vot, i sempre que aquests òrgans admeten prèviament la seua presència.
  
3. Tindran accés a la mateixa informació i documentació que l'empresa haja de posar a disposició del Comité d'Empresa, d'acord amb allò regulat a través de la llei, i estaran obligats a mantenir sigil professional en les matèries en què legalment pertoque. Tindran les mateixes garanties i drets reconeguts per llei i conveni col·lectiu, als membres del Comité d'Empresa, amb l'excepció que s'indica que el seu crèdit d'hores mensuals retribuïdes serà de quinze.
  
4. Seran escoltats per l'empresa en el tractament d'aquells problemes de caràcter col·lectiu que afecten els treballadors en general i als afiliats al sindicat.
  
5. Seran així mateix, informats i escoltats per l'empresa amb caràcter previ:
  
a) Sobre els acomiadaments i les sancions que afecten els afiliats al sindicat.
  
b) En matèria de reestructuracions de plantilles, regulacions d'ocupació, trasllat de treballadors, quan tinguen caràcter col·lectiu o de centre de treball general i, sobretot, projecte o acció empresarial que puga afectar substancialment els interessos dels treballadors.
  
c) La implantació o revisió del sistema d'organització del treball i qualsevol de les seues possibles conseqüències.
  
6. Les empreses, a petició dels representants sindicals o delegats de personal, procediran a descomptar dels salaris les quotes sindicals dels seus afiliats, prèvia autorització escrita d'aquests, la qual podrà ser revocada en qualsevol moment per l'interessat; el delegat lliurarà els rebuts o cupons a l'empresa, i aquesta deduirà l'import als treballadors i lliurarà la suma total de la quantitat recaptada al delegat mencionat, i quedarà alliberada de tota ulterior responsabilitat sobre això
  
7. El delegat sindical podrà, previ coneixement de la Direcció, difondre i publicat al si de l'empresa i en el tauler d'anuncis, en el qual es reservarà espai suficient, les notes, comunicacions i convocatòries d'interés sindical per als seus afiliats.
  
8. En matèria de reunions, ambdues parts, pel que fa a procediment, ajustaran la seua conducta a la normativa legal vigent.
  
9. En cada secció sindical es podrà designar un delegat sindical que, necessàriament, serà treballador actiu de la plantilla i preferentment membre del Comité d'Empresa. La designació l'efectuarà cada central o sindicat d'acord amb els seus estatuts.
  
10. Els delegats cenyiran les seues tasques a la realització de les funcions sindicals que li són pròpies.
  
Article 40. Excedències per càrrec sindical
  
Podrà sol·licitar la situació d'excedència aquell treballador en actiu que tinga càrrec sindical de rellevància provincial o en el Secretariat del sindicat respectiu, i nacional en qualsevol de les seues modalitats. Romandrà en aquesta situació mentre es trobe en l'exercici del dit càrrec, i es reincorporarà a l'empresa, si ho sol·licita en el terme d'un mes en acabar el seu exercici. En les empreses amb plantilla inferior a 50 treballadors, els afectats pel terme de la seua excedència, cobrirà la primera vacant que es produïsca del seu grup professional en la plantilla de pertinença, llevat de pacte individual en contra.
  
Article 41. Participació en les negociacions de convenis col·lectius
  
Als delegats sindicals o càrrecs de rellevància nacional de les centrals sindicals i que participen en les comissions negociadores de convenis col·lectius, mantenint la seua vinculació com a treballadors en actiu d'alguna empresa, els seran concedits permisos retribuïts a fi de facilitar-los la seua labor com a negociadors i durant el transcurs de la dita negociació, sempre que l'empresa estiga afectada per la negociació en qüestió.
  
Article 42
  
En les empreses que no tinguen constituïda secció sindical, la central sindical o sindicat autoritzarà un afiliat seu que siga treballador de la plantilla, perquè puga procedir al cobrament de les quotes mencionades, sempre que no altere la marxa de la producció.
  
Article 43
  
Sense ultrapassar el màxim legal, podran ser consumides les hores retribuïdes de què disposen els membres del comité, delegats del personal i delegats sindicals, a fi de preveure l'assistència d'aquests a cursos de formació organitzats pel seu sindicat, instituts de formació o altres entitats.
  
Article 44. Formació professional
  
El treballador tindrà dret:
  
a) Al gaudiment dels permisos necessaris per a concórrer a exàmens, així com a una preferència a elegir torn de treball, si aquest és el règim instaurat en l'empresa, quan curse amb regularitat estudis per a l'obtenció d'un títol acadèmic o professional.
  
b) A l'adaptació de la jornada ordinària de treball per a l'assistència a cursos de formació professional o a la concessió del permís oportú de formació o perfeccionament professional amb reserva de lloc de treball.
  
Capítol XII
  
Disposicions finals
  
Article 45. Condicions més beneficioses
  
Degut al caràcter de mínimes que tenen les disposicions d'aquest conveni, es respectaran les condicions més beneficioses que considerades en el seu conjunt i en còmput anual gaudisca el personal quan aquest es publique
  
Article 46
  
En tot allò no previst en aquest conveni, s'ajustarà al que disposa la legislació laboral de caràcter general.
  
Article 47. Sancions a les empreses
  
Les empreses podran ser sancionades per l'autoritat laboral, quan infringisquen l'exacte compliment d'aquest conveni, i podran ser denunciades davant la Comissió Paritària per qualsevol empresa o treballador d'aquesta, o que pertanya a la denunciada, així com inspectors autoritzats per la dita Comissió.
  
En aquest cas s'aplicaran les sancions previstes en els articles 33 i 44 de l'antiga Ordenança Laboral i en l'article 57 de l'Estatut dels Treballadors que s'indiquen en els dits preceptes legals.
  
Article 48. Clàusula de desvinculació
  
Els percentatges d'increment salarial establits en aquest conveni o seran de necessària i obliga aplicació per a aquelles empreses que acrediten objectivament i fefaentment situacions de dèficit o pèrdues mantingudes en els dos últims exercicis comptables. Així mateix, es tindran en compte les previsions per a l'any següent. Quant a l'últim any es tindran en compte els períodes equivalents
  
En aquests casos es traslladarà a la Comissió Paritària la fixació de l'augment de salari. Per a valorar aquesta situació es tindran en compte circumstàncies com l'insuficient nivell de producció i vendes, i s'atendran les dades que resulten de la comptabilitat de les empreses, dels seus balanços i del seu compte de resultats.
  
En cas de discrepància sobre la valoració d'aquestes dades les empreses que compten amb l'obligació legal de ser auditades posaran a disposició de la Comissió Paritària aquestes auditories. Aquelles que legalment no estiguen obligades a efectuar auditories comptables se sotmetran al dictamen d'un gabinet financer que designarà la Comissió Paritària.
  
En funció de la unitat de contractació en què es troben compreses les empreses que al·leguen aquestes circumstàncies hauran de presentar la documentació necessària que justifique un tractament salarial diferenciat.
  
La Comissió Paritària estarà obligada a tractar i mantenir en la major reserva la informació rebuda i les dades a què hagen tingut accés com a conseqüència del que estableixen els paràgrafs anteriors, i per consegüent observaran respecte de tot això sigil professional.
  
Article 49
  
Les parts es comprometen a crear una Comissió de Treball a fi de desenvolupar per a incloure-la en el conveni una regulació específica dels grups i nivells professionals, així com el règim disciplinari.
  
DISPOSICIÓ FINAL
  
Atés el temps transcorregut sense que s'haja firmat el present conveni, i davant la possibilitat que hi haja disparitat en els salaris percebuts pels treballadors del sector, s'estableix que, per a aquells treballadors que per qualsevol circumstància tinguen un salari superior en la data d'entrada en vigor del conveni, les empreses hauran de situar en els fulls de salari una casella on es recollirà l'excés sobre el salari i altres conceptes especificats en el conveni, com a complement personal de cada treballador que no serà absorbible i s'incrementarà en el mateix percentatge que es fixe per a cada conveni.
  
Annex I
  
Taules de salaris del Conveni Col·lectiu de Treball d'àmbit de la Comunitat Valenciana per a les Indústries de Begudes Refrescants
  
efecte 01/07/01
  
CATEGORIES SAL. BAS. PLUS TOTAL
  
TÈCNICS:
  
Cap Dpt. o Encarregat Gral. 295.987 01.396 231.609
  
Cap o Encarregat de Secció 352.481 17.466 453.059
  
Encarregat de grup 99.693 96.556 246.578
  
ADMINISTRATIUS:
  
Oficial de primera 94.512 52.201 498.654
  
Oficial de segona 89.430 42.608 689.684
  
Auxiliar i telefonista 86.856 52.993 567.229
  
SUBALTERNS:
  
Cobrador 84.348 40.556 751.549
  
Vigilant i porter 84.348 75.362 273.899
  
Dona/home neteja 84.348 23.777 589.959
  
OBRERS:
  
Capatàs de torn 3.260 825 4.193
  
Oficial de primera 3.346 678 4.066
  
Oficial de segona 2.943 1.057 4.000
  
Ajudant 2.856 1.040 3.897
  
Peó 2.605 1.205 3.810
  
VENDES, Treball a tasca:
  
Monitor de vendes 3.523 746 4.043
  
Oficial de Primera 3.436 353 3.974
  
Ajudant 2.031 368 3.785
  
Prima a la venda, servei directe per caixa 17,52
  
Prima a la venda, servei a distribuïdors, per caixa 8,83
  
DIETES:
  
Dieta completa 4.724
  
Mitja dieta 1.798
  
Taules de salaris del Conveni Col·lectiu de Treball d'àmbit de la Comunitat Valenciana per a les Indústries de Begudes Refrescants, en euros
  
efecte 01/07/01
  
CATEGORIES SAL. BAS. PLUS TOTAL
  
TÈCNICS:
  
Cap Dpt. o Encarregat Gral. 782,82 104,32 887,15
  
Cap o Encarregat de Secció 690,80 126,93 817,73
  
Encarregat de grup 599,17 167,59 766,76
  
ADMINISTRATIUS:
  
Oficial de primera 568,03 193,18 761,21
  
Oficial de segOna 537,49 205,87 743,36
  
Auxiliar i telefonista 522,02 194,57 716,58
  
SUBALTERNS:
  
Cobrador 506,94 217,57 724,51
  
Vigilant i porter 506,94 207,66 714,60
  
Dona/home neteja 506,94 171,96 678,90
  
OBRERS:
  
Capatàs de torn 19,78 5,54 25,20
  
Oficial de primera 18,66 5,78 24,44
  
Oficial de segona 17,69 6,35 24,04
  
Ajudant 17,16 6,25 23,42
  
Peó 15,66 7,24 22,90
  
VENDES, Treball a tasca:
  
Monitor de vendes 19,19 5,11 24,30
  
Oficial de Primera 18,66 5,23 23,88
  
Ajudant 17,17 5,58 22,75
  
Prima a la venda, servei directe per caixa 0,11
  
Prima a la venda, servei a distribuïdors, per caixa 0,05
  
DIETES:
  
Dieta completa 28,39
  
Mitja dieta 10,81